Source: http://www.europarl.europa.eu/finland/fi/tapahtumat/parlamenttin_viikko/parlamentinviikko5118.html
Timestamp: 2019-07-20 17:49:39+00:00
Document Index: 15755887

Matched Legal Cases: ['KKO ', 'kko ', 'KKO ', 'kko\n', 'kko ', 'kko ', 'kko ']

PARLAMENTIN VIIKKO 51/2018: Vaalipiirien viikko | Ajankohtaista | Euroopan parlamentti Suomen-toimisto
PARLAMENTIN VIIKKO 51/2018: Vaalipiirien viikko
Parlamentin vuoden viimeinen työviikko on varattu työlle vaalipiireissä ja valtuuskuntavierailuilla. Valiokuntien meppivaltuuskunnat suuntaavat muuan muassa Slovakiaan tutkimaan EU-rahan käyttöä, Kreikkaan keskustelemaan sisämarkkinoista, Chileen puhumaan kauppasopimuksista ja Italiaan keskustelemaan maahanmuuttajien ihmiskaupan ehkäisemisestä sekä louhosten ja kaatopaikkojen käytöstä.
Viime viikolla vuoden 2018 viimeisessä täysistunnossa asialistalla olivat mm. ensi vuoden EU-budjetti, elintarviketurvallisuus, työntekijöiden suojaaminen karsinogeeneilta ja EU:n ja Japanin välinen kauppasopimus. Parlamentti myönsi vuotuisen mielipiteenvapauden Saharov-palkintonsa vangitulle ukrainalaiselle elokuvaohjaajalle Oleg Sentsoville.
Parlamentin viikko jää joulutauolle. Palaamme uusien (ja osin vanhojenkin) asioiden pariin jälleen viikolla 2. Hyvää ja rauhallista joulua ja tulevaa EU-supervuotta!
- Seuraavat pressikahvit 11.1.2019 Helsingissä
Parlamentin vuoden viimeinen työviikko on varattu vaalipiireille ja valtuuskuntavierailuille. Valiokuntien meppivaltuuskunnat suuntaavat muuan muassa Slovakiaan tutkimaan EU-rahan käyttöä, Kreikkaan keskustelemaan sisämarkkinoista, Chileen puhumaan kauppasopimuksista ja Italiaan keskustelemaan maahanmuuttajien ihmiskaupan ehkäisemisestä sekä louhosten ja kaatopaikkojen käytöstä.
Talousarvion valvontavaliokunta Slovakiassa. Talousarvion valvontavaliokunta (CONT) suuntaa Slovakiaan tutkimaan EU-rahojen käyttöä maassa. Maanantaista keskiviikkoon kestävän vierailun tavoitteena on tutkia väitettyä EU:n maatalousrahojen väärinkäyttöä maan itäosassa. Väärinkäytöstä raportoi ensimmäisenä toimittaja Ján Kuciak, joka murhattiin helmikuussa 2018. Talousarvion valvontavaliokunta vieraili Slovakiassa tapauksen tiimoilta maaliskuussa yhdessä kansalaisvapauksien valiokunnan kanssa.
Sisämarkkinavaliokunnan valtuuskunta Kreikassa. Sisämarkkinavaliokunnan (IMCO) valtuuskunta vierailee maanantaista keskiviikkoon Ateenassa keskustelemassa sisämarkkinoihin liittyvistä asioista muun muassa Kreikan parlamentin, Pireuksen sataman, Euroopan kuluttajakeskuksen ja Kreikan standardointiorganisaation edustajien kanssa.
Kansainvälisen kaupan valiokunnan valtuuskunta Chilessä. Kansainvälisen kaupan valiokunnan (INTA) jäsenet paneutuvat Chilessä EU:n ja Chilen kauppasuhteisiin ja etenkin kumppanien välisen vapaakauppasopimuksen uudistamiseen. Mepit tapaavat hallituksen, parlamentin, kansalaisyhteiskunnan, teollisuuden ja alkuperäiskansojen edustajia.
Naisten oikeuksien ja sukupuolten tasa-arvon valiokunnan valtuuskunta Italiaan. Naisten oikeuksien ja sukupuolten tasa-arvon valionkunnan jäsenet vierailevat Roomassa ja Napolissa maanantaista keskiviikkoon. Valtuuskunta keskustelee Roomassa lääkäreiden ja kansalaisjärjestöjen kanssa abortin vastaisuudesta Italiassa. Napolissa valtuuskunta tapaa naismaahanmuuttajia, jotka ovat joutuneet ihmiskaupan uhreiksi.
Vetoomusvaliokunnan valtuuskunta Italiassa. Vetoomusvaliokunnan valtuuskunta matkustaa Italian Valledoraan tutkimaan ilmaistuja huolia useiden louhosten ja kaatopaikkojen aiheuttamasta mahdollisesta uhasta maaperälle ja pohjavesille. Valtuuskunta pyrkii kannustamaan kansalaisia ja viranomaisia toimimaan yhdessä ratkaisujen löytämiseksi.
Viime viikolla vuoden 2018 viimeisessä täysistunnossa asialistalla olivat mm. ensi vuoden EU-budjetti, elintarviketurvallisuus, työntekijöiden suojaaminen karsinogeeneilta ja EU:n ja Japanin välinen kauppasopimus. Parlamentti myös myönsi vuotuisen mielipiteenvapauden Saharov-palkintonsa vangitulle ukrainalaiselle elokuvaohjaajalle Oleg Sentsoville.
Tulossa on vaalikevät sekä eduskunnassa että Euroopan parlamentissa – mutta lähteekö kansa uurnille? Äänestysaktiivisuus laskee tasaisesti ja etenkin yhä harvempi nuori käyttää äänioikeuttaan. Ero muihin pohjoismaihin on selvä. Toisaalta äänestäminen ei ole koskaan ollut näin helppoa: vuonna 2019 ulkosuomalaisilla ja vaalien ajan ulkomailla oleskelevilla on ensimmäistä kertaa mahdollisuus kirjeäänestykseen. Ketkä näyttävät Euroopan suunnan ensi keväänä? Entä mitkä ovat kevään vaalien kuumat teemat? Tule kuulemaan ja keskustelemaan!
Suomi-Seura ry, ulkosuomalaisparlamentti ja parlamentin Suomen-toimisto järjestävät keskustelutilaisuuden perjantaina 25.1.2019 klo 9.30–11.00 Eurooppasalissa (Malminkatu 16, Helsinki).
Lisätietoa tulossa – merkkaa päivämäärä jo kalenteriisi!
Seuraavat pressikahvit 11.1.2019 klo 9.15 Helsingissä
Seuraavat pressikahvit järjestetään Eurooppasalin isossa neuvotteluhuoneessa (Malminkatu 16, Helsinki) perjantaina 11. tammikuuta klo 9.15. Pressikahveilla keskustellaan tulevan täysistuntoviikon aiheista ja muista ajankohtaisista EU-aiheista. Pressikahvit jatkuvat uutena vuonna tuttuun tapaan ja ne pidetään aina perjantaisin ennen täysistuntoviikkoa.
Haut tämän vuoden virkamieskilpailuihin ovat jo päättyneet. Seuraavat haut julkaistaan tammikuussa, jolloin on tulossa turvallisuusalan kilpailu.